Uredba Komisije (ES) št. 1813/2001

z dne 14. septembra 2001

o podrobnih pravilih za uporabo Uredbe Sveta (ES) št. 104/2000 glede pogojev, odobritve in preklica priznanja medpanožnih organizacij

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trgov za ribiške proizvode in proizvode iz ribogojstva [1], kakor je bila spremenjena z Uredbo Komisije (ES) št. 939/2001 [2], in zlasti člena 13(7) Uredbe,

ob upoštevanju naslednjega:

(1) Člen 13 Uredbe (ES) 104/2000 zlasti določa, da se lahko prizna medpanožne organizacije v sektorju za ribištvo in ribogojstvo, kadar zagotavljajo precejšen delež količin, ki jih v zadevni regiji proizvedejo, predelajo ali tržijo člani vsake zadevne panoge. Da bi se zagotovila uravnotežena teritorialna prisotnost, morajo medpanožne organizacije doseči najnižjo raven reprezentativnosti v vsaki zadevni regiji, če delujejo v več kot eni regiji.

(2) Določiti je treba tudi podatke, ki jih morajo medpanožne organizacije predložiti državi članici za priznanje.

(3) Države članice morajo izvajati preverjanja dejavnosti medpanožnih organizacij in redno obveščati Komisijo, ali te organizacije izpolnjujejo pogoje za priznanje.

(4) Treba je določiti nekatere vidike postopka, s katerim država članica odobri, zavrne ali prekliče priznanje medpanožnih organizacij.

(5) Ukrepi, določeni s to uredbo, so v skladu z mnenjem Upravljalnega odbora za ribiške proizvode –

SPREJELA NASLEDNJO UREDBO:

Člen 1

1. Medpanožno organizacijo se obravnava, kot da je reprezentativna na regionalni ravni skladno s členom 13(1)(b) Uredbe (ES) št. 104/2000, kadar predstavlja vsaj tretjino količin, ki so jih proizvedli, predelali ali tržili člani vsake panoge, ki jih predstavlja omenjena organizacija v zadevni regiji.

2. Kadar je medpanožna organizacija aktivna v več regijah, mora predstavljati vsaj 20 % količin, ki so proizvedene, predelane ali tržene v vsaki zadevni regiji.

Člen 2

Vloge za priznanje medpanožne organizacije, naslovljene na državo članico, vsebujejo vsaj naslednje podatke:

(a) skladnost s pogoji reprezentativnosti iz člena 1;

(b) pravila organizacij ali združenj, ki sestavljajo navedeno organizacijo;

(c) pravila, ki urejajo ustanovitev medpanožne organizacije;

(d) podrobnosti o dejavnostih, ki jih izvajajo člani omenjene organizacije skladno s členom 13(1)(d) Uredbe (ES) št. 104/2000;

(e) zemljepisno območje, na katerem medpanožna organizacija deluje.

Medpanožna organizacija državi članici prav tako pošlje vse ostale dokumente in osnovne informacije, potrebne za razumevanje njenih dejavnosti.

Člen 3

1. Skladno s členom 13(3) Uredbe (ES) št. 104/2000 države članice vsaj enkrat letno izvedejo pregled, zlasti za namene predložitve letnega poročila o dejavnosti, da bi preverile, ali medpanožne organizacije izpolnjujejo pogoje za priznanje.

2. Države članice pošljejo Komisiji poročilo o preverjanjih iz odstavka 1 v največ dveh mesecih po izvedbi.

Člen 4

1. Kadar se priznanje zavrne ali prekliče, se navede razloge za odločitev države članice.

2. Kadar namerava preklicati priznanje, država članica skupaj z razlogi za preklic o tej nameri obvesti medpanožno organizacijo z zahtevo, da ta organizacija v določenem obdobju predloži svoja stališča.

Člen 5

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. septembra 2001

Za Komisijo

Franz Fischler

Član Komisije

[1] UL L 17, 21.1.2000, str. 22.

[2] UL L 132, 15.5.2001, str. 10.

--------------------------------------------------